b'\n_START_ARTICLE_\nCentralno skladi\xc5\xa1\xc4\x8de za radioaktivne odpadke v Brinju\n_START_PARAGRAPH_\nCentralno skladi\xc5\xa1\xc4\x8de za radioaktivne odpadke v Brinju (CSRAO) pri Ljubljani je bilo zgrajeno leta 1986. Nahaja se na obmo\xc4\x8dju Reaktorskega centra Instituta Jo\xc5\xbeef Stefan v Brinju. Skladi\xc5\xa1\xc4\x8de je zgrajeno za nizko in srednje radioaktivne odpadke nastale v medicini, industriji, znanosti in vse radioaktivne odpadne snovi nastale pri razikavah in meritvah razen goriva iz jedrskih elektrarn in odpadkov, ki nastajajo pri proizvodnji elektri\xc4\x8dne energije v jedrski elektrarni. Skladi\xc5\xa1\xc4\x8de je grajeno potresno in radiolo\xc5\xa1ko varno. Skladi\xc5\xa1\xc4\x8de je delno vkopano in prekrito s pol metra debelo plastjo zemlje. Zgradba je zasnovana in zgrajena tako, da razli\xc4\x8dne pregrade \xe2\x80\x93 armirane betonske stene, z zemljo zasuti in ozelenjeni zunanji deli skladi\xc5\xa1\xc4\x8da, vhodna tovorna vrata iz \xc5\xbeelezne plo\xc4\x8devine ter ostali pomo\xc5\xbeni svin\xc4\x8deni in kovinski \xc5\xa1\xc4\x8diti, ki se dodatno priskrbijo pri pove\xc4\x8danih dejavnostih v skladi\xc5\xa1\xc4\x8du, omogo\xc4\x8dajo dodatno za\xc5\xa1\xc4\x8dito pred sevanjem. Skladi\xc5\xa1\xc4\x8de je opremljeno s sodobnim in zmogljivim prezra\xc4\x8devalnim sistemom, sistemom po\xc5\xbearne za\xc5\xa1\xc4\x8dite, podzemnim zbiralnikom odpadne vode pred skladi\xc5\xa1\xc4\x8dem ter alarmnim sistemom.\n_START_SECTION_\nVarstvo pred sevanji\n_START_PARAGRAPH_\nSkladi\xc5\xa1\xc4\x8de je leta 1999 prevzela v upravljanje Agencija za radioaktivne odpadke -(ARAO), katera je leta 2004 skladi\xc5\xa1\xc4\x8de prenovila in posodobila. Ustanovila je posebno slu\xc5\xbebo -Slu\xc5\xbebo za varstvo pred ionizirajo\xc4\x8dimi sevanji ,ta je odgovorna za varstvo delavcev, prebivalcev in okolja pred sevanji. Opravljati mora meritve sevanja in koncentracije radioaktivnih snovi v skladi\xc5\xa1\xc4\x8du in okolici na razli\xc4\x8dnih razdaljah v zemlji, zraku, in v odpadnih vodah v podzemnem zbiralniku ob skladi\xc5\xa1\xc4\x8du. Redno merijo tudi koli\xc4\x8dino radona v okolju skladi\xc5\xa1\xc4\x8da.'